དྲ་བའི་སྒང་འདིར་ང་ཚོས་མང་དུ་མཐོང་བའི་རྩོམ་ཡིག་ནི་ཆགས་བརྗོད་རྩོམ་ཡིག་ཡིན།ཀློག་པ་པོ་དང་ཀློག་གྲངས་ཀྱི་ཆ་ནས་ཆགས་བརྗོད་རྩོམ་ཡིག་གཅིག་གི་ཀློག་གྲངས་ཤེར་བརྗོད་རྩོམ་ཡིག་བཅུའི་ཀློག་གྲངས་ཡིན།དེང་གི་དུས་འདིར་མི་སྒེར་སོ་སོའི་སེམས་ངོས་སུ་རིན་ཐང་འབར་བའི་རྩོམ་ཡིག་དང་།དེ་ལ་འཇུག་མཁན་ཡང་རྦད་དེ་ཤེར་བརྗོད་རྩོམ་ཡིག་ལས་ཆགས་བརྗོད་རྩོམ་ཡིག་ཡིན།གྲྭ་གཞོན་ཕལ་ཆེ་བ་ཞིག་དང་ཕོ་མོ་དབྱེ་བ་མེད་པར་ཆགས་བརྗོད་རྩོམ་ཡིག་ལ་དགའ།དཔེར་ན་ཆགས་པ་བརྗོད་པའི་རྩོམ་ཡིག་ཞིག་དང་ཟབ་མོ་སྟོང་བ་ཉིད་བརྗོད་པའི་རྩོམ་ཡིག་གཉིས་ལྷན་གཅིག་ཏུ་དྲ་ཚིགས་གཅིག་གི་སྟེང་སྤེལ་བཞག་ན།ཉིན་གཅིག་ལ་སྟོང་ཉིད་བརྗོད་པའི་རྩོམ་ཡིག་གི་ཀློག་གྲངས་ཆིག་ཁྲི་ཡིན་ན་ཆགས་བརྗོད་རྩོམ་ཡིག་གི་ཀློག་གྲངས་ཁྲི་བཅུ་ཡིན།འདི་ནི་ང་ཚོ་ལ་ལྷན་སྐྱེས་སུ་ཡོད་པའི་དགའ་སྣང་དང་ཆགས་པ་དབང་བཙན་པོའི་སྟོབས་ལས་བྱུང་བའི་ཁྱད་པར་རེད།རིན་ཐང་འབར་བའི་ནོར་བུ་ལ་ནོར་བུ་ལྟར་མ་བཟུང་བར་སྐབས་ཐོབ་ཀྱི་བདེ་བ་ཞིག་ལ་གཅེས་འཛིན་བྱས་པས་རེད།རྒྱལ་བ་ཚངས་དབྱངས་རྒྱ་མཚོས༼ནོར་བུ་རང་ལ་ཡོད་དུས།།ནོར་བུའི་ནོར་ངོ་མ་ཤེས།།ནོར་བུ་གཞན་ལ་ཤོར་དུས།།སྙིང་རླུང་སྟོད་ལ་འཚང་བྱུང་།།༽ཞེས་གསུངས་པའང་བདེན་པ་བདེན་ངོར་ཤར་བློ་བྱུང་འདུག་གོ་སྙམ་མོ།།རིག་གཞུང་ཞིག་དར་བ་དང་རྒུད་པ་གཉིས་འདྲ་ཆོས་སུ་འགྲོ་བཞིན་པའི་སྐབས་འདིར།ང་ཚོས་བདེན་པ་བདེན་དྲང་གི་སྐད་ཆ་ཞིག་བཤད་རྒྱུ་དང་རང་ཕན་གཞན་ཕན་གྱི་རྩོམ་ཡིག་ཅིག་འབྲི་རྒྱུར་གལ་ཆེན་པོ་རེད་དོ།།